Reaktionen på et skænderi mellem en mand og en kvinde endte noget alternativt

Det var et absurd syn, der mødte en REMA 1000-købmand, da han mødte på arbejde i Hillerød torsdag morgen. Her var en bil blevet parkeret meget alternativt oven på et vognskur.

Og nu viser det sig, at der ligger et dramatisk opgør mellem en mand og en kvinde bag.

- Der er tale om en uoverensstemmelse, hvor den ene er blevet sur på den anden, og så har den ene lige taget den andens bil og sat op på taget der, fordi så kan de lære det, siger Henrik Suhr fra Nordsjællands Politi.

- Hvordan er den kommet derop?

- Man har taget en kran og sat den op. Der er sandsynligvis ingen skader på hverken tag eller bil, men det skal vi finde ud af, før vi finder ud af, om der er tale om hærværk eller andet. Hærværk kan også være at fratage en retten over en ting. Så det behøver ikke kræve, at der er noget ødelagt, siger Henrik Suhr og tilføjer, at det først er derefter, man ved, om nogen skal straffes.

Se også: Hvad i alverden sker der? Mødte ind til absurd syn foran supermarked

- Kan du sige, hvad uoverensstemmelsen bunder i?

- Det ved jeg ikke endnu.

- Var det en uoverensstemmelse om bilen?

- Nej, det var det vist ikke.

- Kan du sige, om de var et par?

- Det er de nok i hvert fald ikke mere, hvis de var det. Det ved jeg ikke, siger Henrik Suhr, der heller ikke ved, om det er manden eller kvinden, der styrede kranen.

- Hvordan ved I, at den er sat op med en kran?

- Vi har kontakt til dem begge to, og vi ved, at den er sat op med en kran, siger han.

REMA 1000-købmanden var noget overrasket over det syn, der mødte ham, da han mødte på arbejde.

- Da jeg mødte ind, var jeg ved at køre galt, da jeg pludselig så bilen. Jeg ved ikke, hvordan den er kommet derop, men vi har ringet til politiet, der er kommet frem, sagde Torben Hansen tidligere på morgenen til Ekstra Bladet.

På butikkens Facebook har de selv skrevet om episoden.

Ved du noget om sagen, så tip os på sms/mms 1224 (alm. takst) eller skriv mail til 1224@eb.dk